འོན་ཀྱང་བདག་གིས་ཤེས་པ་ལྟར་ན་སིངྒྷལར་སྔར་བཞིད་ཐེག་པ་ཆུང་བའི་ཆོས་གཞུང་དག་བཞུགས་ཡོད་ཀྱང་།དེ་དག་གིས་བྱ་བ་འདི་ལ་རམ་འདེགས་ཆེར་མི་ཐོན་ཏེ།ད་ལྟ་ཅི་ནས་ཀྱང་མཁོ་གལ་ཆེ་བ་ནི་ཐེག་ཆེན་གྱི་ཆོས་གཞུང་རེད།དེ་ལྟ་ན་ཡང་ཐེག་ཆེན་གྱི་ཆོས་གཞུང་བལ་ཡུལ་དང་བོད་མཁོ་ན་མ་གཏོགས་ཆོས་ཀྱི་འབྱུང་གནས་རྒྱ་གར་འཕགས་པའི་ཡུལ་རང་དུའང་འཇིག་ནས་མི་གནས་བར་བཤད།དེ་བས་ཆོས་ཀྱི་མ་དཔེ་ངོ་མ་ཞིག་འཚོལ་དགོས་ན་རང་ཉིད་དངོས་སུ་བལ་ཡུལ་ལམ་བོད་དུ་ཐེངས་ཤིག་འགྲོ་དགོས་པ་ལྡོག་མེད་རེད།ཡོ་རོབ་དང་ཨ་རིའི་ཤར་ཕྱོགས་རིག་པ་བ་དག་གིས་ཞིབ་འཇུག་བྱས་ཏེ།བོད་འགྱུར་ནང་བསྟན་གྱི་ཆོས་གཞུང་ཚང་མ་བརྡ་སྤྲོད་དང་བརྡ་དོན་གང་ལས་ཀྱང་རྒྱ་འགྱུར་ལས་ཧ་ཅང་ཡང་དག་ཡིན་པར་བཤད།གལ་ཏེ་ནང་བསྟན་གྱི་གཞུང་ཧྲིལ་བོའི་བོད་ཡིག་གི་འོག་དཔེ་ཡོད་ན།སཾསྐྲྀཏའི་མ་དཔེ་མེད་ཀྱང་ང་ཚོས་འོག་དཔེ་ལས་ཞིབ་དཔྱད་བྱ་ཆོག་པར་མ་ཟད།བོད་འགྱུར་གྱི་འོག་དཔེ་དང་རྒྱ་འགྱུར་གྱི་འོག་དཔེ་བསྡུར་དཔྱད་ཀྱང་བྱ་ཆོག་པས་དེ་ནི་མ་གཞི་ནས་ཧ་ཅང་རིག་གཞུང་གི་རིན་ཐང་ཡོད་པའི་བྱ་བ་ཞིག་རེད།ཅེས་བཀོད་འདུག་ཅིང་།ཇོ་ཏོ་ཡོན་དགོན་ཤར་མའི་གྲྭ་པ་ཞོ་ལི་ཤི་ཤཱིང་ཏིན་རྒྱ་མཚོ་བརྒལ་ཏེ་ཧྲང་ཧེར་ཡོང་ནས་ཆོས་སྤེལ་ཞིང་།ཁོས་བླ་མའི་ཆོས་ལུགས་ཀྱི་འཕེལ་རིམཞེས་པ་༡༨༧༧ལོར་དཔར་བསྐྲུན་བྱས་པ་ནས་བོད་ནི་ཉི་ཧོང་གི་རབ་བྱུང་པ་མང་པོའི་ཡིད་ཀྱི་སྨོན་གནས་སུ་གྱུར།ཞོ་ལི་ཤི་ཤཱིང་ཏིན་ཉི་ཧོང་ལ་བོད་བརྒྱུད་ནང་བསྟན་ཆ་ཚང་བར་ངོ་སྤྲོད་བྱེད་མཁན་གྱི་མི་སྣ་ཐོག་མའང་ཁོ་ཡིན་པར་བཤད།རྗེས་སུ་ཇོ་ཏོ་ཡོན་ཤར་མའི་པེ་ཅིན་དུ་དགོན་ལག་ཅིག་བཙུགས་པ་ནས་པེ་ཅིན་བོད་ཀྱི་དགོན་པ་དགའ་ལྡན་བྱིན་ཆགས་གླིང་དང་འབྲེལ་ལམ་དམ་ཟབ་བྱུང་།